- Hebriuthek
- <
- 11
- >

11
Migi
1 Migi um pha ji è gethek luthong pha manathek shii ne zai mua ruii, gethek è adoh pha manathek jine um rone migi rek. 2 Buyo ishak pha bran ithek ro migi è Hamangkhung-aphuii è nuii phi pha ji shii yang.
3 11:3: Igo 1:1; Chng 33:6,9; Jon 1:3 Hì ne migi è gethek gao zab hamangnyiak ne Hamangkhung-aphuii ro miyaogam è rab ro, ji è nyie doh pha ji shii ne nyie adoh pha ji è rab ro.
4 11:4: Igo 4:3-10 Airo migi è Abel è Hamangkhung-aphuii shii Khain è de wie mizid phi. Airo migi ji è ai ne rangsua pha bran rone Hamangkhung-aphuii è nuii phi, nyieliieshii Hamangkhung-aphuii awai è airo lasenthek shii nuii phi. Ai iyjong magun airo migi pha miyaosiu è Abel ne thuh de yao bamuii ro.
5 11:5: Igo 5:21-24 (LXX) Migi ji è Enokh shii a-iy yie. Ji pha chiang è aishii ne Hamangkhung-aphuii hà noh dun, chiih-è hanyie de aishii adoh mua, nyieliieshii Hamangkhung-aphuii è aishii noh dun. Jigi shii yao Enokh shii laziung noh dun pha ibi shii ai è Hamangkhung-aphuii shii sang yi ro. 6 Hanyie jia de migi arek pha Hamangkhung-aphuii shii sang arek mua phro, hanyie magun Hamangkhung-aphuii shii wuiipho ne Hamangkhung-aphuii idang um rone chiih-è hanyie aishii sowpho ne lasen phi rone migi um chid.
7 Migi ji è Hamangkhung-aphuii è ai adoh pha phariang pha manathek shii phriie pha ji shii Noah è yoi ro. Nyie yi Ai nane airo haliingpho ragia rey mua pha ai è Hamangkhung-aphuii shii nuii srane run jia rab. Idohhè shii sohjambling shii ne the dun, chiih-è migi ji è thog pha Hamangkhung-aphuii ro rangsuathek ne Noah è choi ro. 8 11:8: Igo 12:1-5 Migi chiang shii nyie shii Hamangkhung-aphuii è aishii phi phro ne sbang rek pha soh shii wuii Hamangkhung-aphuii è aishii ho shii Abraham è nuii phi ro. Ai ne khi hà wuiiramuii pha jine nyie de athiegdang awai soh shii thoh marui. 9 11:9: Igo 35:27 Migi chiang è Hamangkhung-aphuii è aishii sbang rek pha soh hà ai ne fuang bran duiine rai ro. Ai ne haliigthek shii rai, hanyie yi Hamangkhung-aphuii ro ò sbang ji Isakh nane Jakhob de haliigthek shii rai. 10 Chiih-è Abraham ne Hamangkhung-aphuii è izey rab chiih-è idang pha sarong rog shii rajan rab pha ji shii khan muii ro. 11 11:11: Igo 18:11-14; 21:2Migi chiang è ai ne bajo weg magunde chiih-è Sarah awai ani agiak magunde Abraham ne aphuii rey dun ro. Ai ne airo sbang rey yi pha ai ne* 11:11: Hì ne migi, aniphiing. Airo; giak jigizey um Hì ne migi ji rab Sarah awai shii now yi pha, ai bajo miriang magunde aniphiing um. Ai. Hamangkhung-aphuii shii migi rek ro. 12 11:12: Igo 15:5; 22:17; 32:12Abraham ro siu ne iy dun pha duiine ro, ai è hamang pha dadiangthek duiine chiih-è khamuiiring pha bajo baligamthek duiine airo riingthek wuii ro.
13 11:13: Igo 23:4; 1Phal 29:15; Chng 39:12 Migi ji è zab ji pha bran ne iy dun. Ithek ne Hamangkhung-aphuii è sbang rek pha manathek shii ayie mua ro, jishii ithek ne ruang è ithek shii doh chiih-è ithek shii wieho, ithek ne sohnyiak shii fuang pha branthek nane gai branthek shii rey ne rai pha ji shii nuii phi. 14 Hanyie è jithek shii yao pha mana ne sang è ìd yi ithek ne awaithek ro soh shii sow ramuii ro. 15 Ithek ne awaithek è thohjong pha soh shii anow ro; ithek ne now arone, ithek shii ne iidoh khid pha choi um ro. 16 Ji phachiang shii, hìne ithek è thoh marui pha ji è de bajo wie pha soh hamangkhung pha soh ji shii chid ro. Chiih-è ji è Hamangkhung-aphuii ne awai ne ithek ro Hamangkhung-aphuii rone yao phane awo ro, nyieliieshii ai ithek shii rajan saro phi ro. 17 11:17: Igo 22:1-14 Migi ji è Hamangkhung-aphuii è Abraham shii chai pha rek shii Abraham ne awai dufuii Isakh shii mizid sha pha rek ro. Abraham ne Hamangkhung-aphuii è sbang rek pha jia ro. Jimagunde ai ne awai dufuii shii zid pha duiine mizid pha saro rek ro. 18 11:18: Igo 21:12 Hamangkhung-aphuii è aishii yao, “Gu è sbang rek pha naro riingthek ne Isakh è rey ruii phro.” 19 Abraham ne ìdjong Hamangkhung-aphuii ne Isakh shii iy pha ji è nyahoi mua—Chiih-è, ji è, zai Abraham ne Isakh shii iy pha ji è choi din ro.
20 11:20: Igo 27:27-29,39,40 Migi chiang shii Isakh è Jakhob nane Esau shii phariang pha khirzeythek shii sbang rek ro.
21 11:21: Igo 48:1-20; Igo 47:31 (LXX) Migi chiang è Jakhob è awai iy pha ibi shii Joseph ro dufuiithek shii khirzey phi. Ai ne thagin è gin ne chiih-è Hamangkhung-aphuii shii misiasia.
22 11:22: Igo 50:24,25; Mul 13:19 Migi chiang shii Joseph è awai iy sha pha nui thog sha shii ai è Israelthek ro Egyph è thoh ne dun ruii phro ne yao, chiih-è airo siu rog shii nyie rey pha chiang shii de yua phi.
23 11:23: Mul 2:2; Mul 1:22 Migi chiang shii Moses pha aphuii-amuii è ai giak pha iidoh aishii habie uom ug ne yie ro. Ithek è aishii bajo khie ani rone riig, chiih-è ithek ne sajathek muyung shii anuii pha rek pha ji de arum. 24 11:24: Mul 2:10-12 Migi chiang shii Moses è ai chai rey pha ishak shii, sajathek dimi pha ani rone aho yie. 25 Ai ne layog shii ìujia ishak lubo liak shii ne Hamangkhung-aphuii bran rog shii diig rek pha ji wie ba rone guajong ro. 26 Ai è nohjong Egyph pha zab nuruiithek è ne Masaiya chiang diigchiao shii zud pha ji wie ba ro, nyieliieshii airo mieg yi phariang pha lasen shii riig muii ro.
27 Hì ne migi re-è rey ro Moses ne sajathek ro lijiègthek shii arum pha Egyph thoh muii ro. Ai ne adoh pha Hamangkhung-aphuii shii do, ji è ai ne iidoh khid pha ji shii anuii ro. 28 11:28: Mul 12:21-30 Migi ji è aishii hiìadun pha ji shii rab yie chiih-è Iy pha Khlei è Israelthek pha igobi giak pha dufuiithek shii a-ua yi pha habin shii ifai fi pha yung ro.
29 11:29: Mul 14:21-31 Migi è Israelthek ne igo soh duiine Khamuii Saig è hiìa dun, Egyphthek è ji rek pha bidiang shii ithek shii kho è lim muii ro.
30 11:30: Jos 6:12-21 Migi è Jerikho pha muthuathek shii Israelthek è inai miley lua ne shan pha iidoh shii chuakdun. 31 11:31: Jos 6:22-25; Jos 2:1-21 Migi ji è, siulao rek pha Rahab shii ne hanyie è Hamangkhung-aphuii shii anuii pho rog shii ne a-ua ro, nyieliieshii ai ne Israelthek pha bujuiiphothek shii wie è ho phi.
32 11:32: Chua 6:11—8:32; Chua 4:6—5:31; Chua 13:2—16:31; Chua 11:1—12:7; 1Sam 16:1—1Saj 2:11; 1Sam 1:1—25:1 Gu ne yao lumuii habey? Gideon, Barag, Samson, Jephtha, Dawid, Samuel, chiih-è chaigthek pha yao phane ishak acho sha ro. 33 11:33: Dan 6:1-27 Migi ji è ithek ne zab ro soh shii mak rek ne yang ge. Ithek ne nyie izai ji shii rek chiih-è Hamangkhung-aphuii è nyie sbang rek pha ji shii choi ge ro. Ithek ne bargithek sem shii de kheb muii, 34 11:34: Dan 3:1-30 bai hòi shii de nyia muii khamriie è de ragia rek ge ro. Ithek ne zia, jishii gang rey dun; ithek ne mak shii de riichaiboh um chiih-è fuangphothek pha arming re-è de yang gey ro. 35 11:35: 1Saj 17:17-24; 2Saj 4:25-37 Migi ji è hò-amuii ne awaithek ro iyjong pha siangthangthek ji è hòi pha muii din ne yie ro.
Gaithek ne ichad shii snai, wie chai shii hìpha chiang khui ne iy dun. 36 11:36: 1Saj 22:26,27; 2Phal 18:25,26; Jeri 20:2; 37:15; 38:6 Giak ne makhak-riing chiih-è chia, chiih-è giak shii ne shiirnaithek è phang ne phatheg hà chab muii ro. 37 11:37: 2Phal 24:21 Ithek shii ne lubao è chao, ithek shii ne aroh è nyirang laigthek muii, ithek shii ne khamriie è ua muii ro. Ithek ne shiishai nane siphin khug guii—Ithek ne dusho chiih-è diigchiao, chiih-è ithek shii ne gayiig de arek. 38 Sohjambling ne ithek shii wie acho ro! Ithek ne wogthek hà chiih-è nyaliag ichothek hà rai ne balimuangthek nane phiingduiithek shii gai branthek duiine lua muii ro.
39 Hì thek zab sasab ne ithek ro migi um pha ji è yang ge ro! Jimagunde Thuh de ithek ne Hamangkhung-aphuii è sbang rek pha ji shii ne achoi ro. 40 Nyieliieshii Hamangkhung-aphuii è gethek shii ne ji è de wie phakjong. Ai è gethek rog shii ò rek ne ithek shii khriig rab pha ji chid bie ro.

- Hebriuthek
- <
- 11
- >

11:3 11:3: Igo 1:1; Chng 33:6,9; Jon 1:3

11:4 11:4: Igo 4:3-10

11:5 11:5: Igo 5:21-24 (LXX)

11:8 11:8: Igo 12:1-5

11:9 11:9: Igo 35:27

11:11 11:11: Igo 18:11-14; 21:2

*11:11 11:11: Hì ne migi, aniphiing. Airo; giak jigizey um Hì ne migi ji rab Sarah awai shii now yi pha, ai bajo miriang magunde aniphiing um. Ai.

11:12 11:12: Igo 15:5; 22:17; 32:12

11:13 11:13: Igo 23:4; 1Phal 29:15; Chng 39:12

11:17 11:17: Igo 22:1-14

11:18 11:18: Igo 21:12

11:20 11:20: Igo 27:27-29,39,40

11:21 11:21: Igo 48:1-20; Igo 47:31 (LXX)

11:22 11:22: Igo 50:24,25; Mul 13:19

11:23 11:23: Mul 2:2; Mul 1:22

11:24 11:24: Mul 2:10-12

11:28 11:28: Mul 12:21-30

11:29 11:29: Mul 14:21-31

11:30 11:30: Jos 6:12-21

11:31 11:31: Jos 6:22-25; Jos 2:1-21

11:32 11:32: Chua 6:11—8:32; Chua 4:6—5:31; Chua 13:2—16:31; Chua 11:1—12:7; 1Sam 16:1—1Saj 2:11; 1Sam 1:1—25:1

11:33 11:33: Dan 6:1-27

11:34 11:34: Dan 3:1-30

11:35 11:35: 1Saj 17:17-24; 2Saj 4:25-37

11:36 11:36: 1Saj 22:26,27; 2Phal 18:25,26; Jeri 20:2; 37:15; 38:6

11:37 11:37: 2Phal 24:21

© 2023 TWFTW