- 2 Thimothi
- <
- 4
- >

4
1 Hamangkhung-aphuii nane Masi Isu um pha moe shii ne, hanyie è isieng nane iy pha ji shii chua ne, chiih-è nyieliieshii ai ne Saja duiine, khoh pha wuii ruii phro ne 2 mua shii yua bo, ji shii ne din ne de yao bo (ishak khriig magunde akhriig magunde), na è zab shii liijiing è yua pha duiine nyu ne, phriie chiih-è lububo rek phi bo gu ne surua khung phro. 3 Izai yua pha ji shii branthek ne anuii pha ishak thog magey shii, chiih-è nyie yi awaithek è yoi yang pha ji shii yao pha mana re-è mana masdothek shii khrab ne ithek ne awaithek è nyie nuii yang pha ji shii yua ruii phro. 4 Ithek ne izai nuii pha ji è khid dun phro chiih-è ithek ro khani ne phaluiihèg hà rai dun phro. 5 Jishii nathek ne zab khi-è-rek pha ishak shii magunde ji shii zud bo nawaithek shii zud bo; Mua Wie yua pha blia rek bo, Hamangkhung-aphuii ro khiao duiine nawaithek ro blia rek bo.
6 Gu shii ne; zid pha ishak thog sha ro; hì pha chai shii thoh pha guro ishak ne ichiih um ro. 7 Gu ran muii pha ji shii, gu ne ranjong, gu ne khama ran chid pha ji shii ranjong ne, chiih-è gu ne migi shii ruiijong.* 4:7: Migi shii ruii; dinne Guro izai sbang shii. 8 Chiih-è thuh thiisa hàne nyie yi Hamangkhung-aphuii rog shii rai pha rangsua chiang yang pha lasen ji ne gu shii khan muii ro. Ithong hanyie yi giangthek Chua pha ji re-è gu shii lasen ne ji pha Inai gu shii phi ruii phro—Chiih-è gu shii asi bie pha, jishii zab hanyie è miie rog shii ai dong ruii phro ne khan pho shii de phi ruii phro.
Hanyiehanyie ro miyaogamthek
9 Gu shii khthiie wuii mua pha nawai shii bidiang. 10 4:10: Khol 4:14; Phlm 24; 2Khor 8:23; Gal 2:3; Thd 1:4 Demas ne duchung pha sohjambling rog shii miie dun chiih-è gu shii thoh srane Thesalonikha hà dun dun. Khresens ne Galathia hà dun dun, chiih-è Thaidas re-è Dalmathia hà dun dun. 11 4:11: Khol 4:14; Phlm 24; Blk 12:12-25; 13:13; 15:37-39; Khol 4:10; Phlm 24 Gu rog shii Lug bie. Marg shii sow ne na rog shii noh ruii bo, nyieliieshii ai ne gu ro blia shii nong mua. 12 4:12: Blk 20:4; Iphi 6:21-22; Khol 4:7,8 Gu è Thychikhus shii Iphisus hà thoh gey. 13 4:13: Blk 20:6 Na dun shii, Kharphus rog Throas hà guro phadiig bia marui pha ji yie phi bo; chiih-è jigi de shukhug re-è rab pha jigi yiedo phi bo.
14 4:14: 1Thi 1:20; Chng 62:12; Rom 2:6Jabapho Alezendar è gu shii ne bajo boh diig phi; awai è nyie rek ruii pha ji è Ithong ne aishii lasen phi ruii phro. 15 Nawai shii airo suang ji è ragia rek bo, nyieliieshii ai ne gethek ro mua shii bajo buii re-è gak muii ro.
16 Igobi gu ne gui shii ragia rek shii hanyie de gu chiang shii ariu ro; zab è gu shii ne ji thoh marui. Hamangkhung-aphuii ne ithek suang shii sasab ayie rabo! 17 Jishii Ithong gurog shii rai ne chua phi, ji è gu ne jab mua ne Gaibranthek shii yao muii pha; chiih-è gu ne iy pha yaothiek pha ji è ragia rey ge. 18 Chiih-è Ithong è gu shii zab awie pha ji è ragia rek ruii phro chiih-è awai ro hamangkhung pha Sajathua hà ragia è noh ruii phro. Aishii ne idang nane idang biisiie rey bo! Amen.
Idohhè pha salamthek
19 4:19: Blk 18:2; 2Thi 1:16-17Gu è Phrisila nane Akhuila chiih-è Onesiphorus pha haliing shii de salamthek thoh gey. 20 4:20: Blk 19:22; Rom 16:23; Blk 20:4—21:29 Erasthus ne Khorinth hà rai dun ro, chiih-è gu è Throphimus shii Milethus hà thoh marui, nyieliieshii ai ne rad muii. 21 Hakhangshak athog ba pha ibi shii dun pha bidiang bo.
Eubulus, Phudens, Linus, chiih-è Khlaudia è awaithek ro salamthek thoh ge, chiih-è ji duiine gai Masiphothek de nathek zab shii salam thoh gey ro.
22 Ithong ne nathek ragung rog shii um bo.
Hamangkhung-aphuii ro bushun ne zab nathek rog shii um bo.

- 2 Thimothi
- <
- 4
- >

*4:7 4:7: Migi shii ruii; dinne Guro izai sbang shii.

4:10 4:10: Khol 4:14; Phlm 24; 2Khor 8:23; Gal 2:3; Thd 1:4

4:11 4:11: Khol 4:14; Phlm 24; Blk 12:12-25; 13:13; 15:37-39; Khol 4:10; Phlm 24

4:12 4:12: Blk 20:4; Iphi 6:21-22; Khol 4:7,8

4:13 4:13: Blk 20:6

4:14 4:14: 1Thi 1:20; Chng 62:12; Rom 2:6

4:19 4:19: Blk 18:2; 2Thi 1:16-17

4:20 4:20: Blk 19:22; Rom 16:23; Blk 20:4—21:29

© 2023 TWFTW