- 1 Thimothi
- <
- 3
- >

3
Charch pha dumuiithek
1 Hì ne izai yao ro: hò-aphuii ne charch pha dumuii rek yang arone ai ne wie blia shii chid ro 2 3:2-7: Thd 1:6-9 Charch pha dumuii ne ichiig oi pha um chid; ai ne yiy jia um bie chid,* 3:2: Ai ne yiy jia um bie chid; dinne Luang jia yiygey bie chid. ai ne ichiig pha, zud ne; ikhiing re-è rek ne ai ne awai hò shii awaithek bran shii wieho chid; ai ne yua mua chid; 3 ai ne phuii aniing pha chiih-è buii bran asi pha, jishii jum nane liijiing um chid; ai ne bang shii de amiie chid; 4 ai ne awai haliing shii de wie gayiig mua chid chiih-è awai aniphiing shii de zab pha lumuii shii awai shii nuii yi chid. 5 Hò-aphuii yi awai haliing shii isiie rek pha athieg arone, nyie khi-è-rek ne Hamangkhung-aphuii ro charch shii gayiig mua magey phlei? 6 Ai ne migi shii de weg um chid, ji è ai ne nyigodog shii aphieng pha chiih-è Sakhathong duiine athe rabo. 7 Ai ne charch è fuangpha bran è de ilab rek pha hò-aphuii um chid, ji è ai ne ìu arey pha chiih-è Sakhathong ibong shii aphang ruii phro.
Charch pha nongphothek
8 Charch pha nongphothek ne ziig chiih-è isiie ne wie um chid; ithek ne phuii de aniing chiih-è bang de asgow chid; 9 ithek ne isang lubu munow rog shii migi re-è zai dong pha ji shii chuh re-è kho chid. 10 Ithek shii ne igobi chai chid, chiih-è chiihphado, chai pha ji re-è hiìa ge arone, ithek ne blia rek chid. 11 Ithek ro yiythek† 3:11: Ithek ro yiythek; dinne Hò-amuii nongphothek. de wie ziig nane amshiiy-alawoi pha um chid; ithek ne zab shii athiigpha nane isiie um chid. 12 Charch pha nongphothek ne yiy jia um bie chid,‡ 3:12: Yiy jia um bie chid; dinne Luang jia yiygey bie chid. chiih-è awai aniphiing nane awai haliing shii wie re-è gayiig rek mua chid. 13 Nongphothek hanyie è awaithek blia shii wie rek ne awaithek shii wie ithua mua ge, chiih-è awaithek ro migi Masi Isu shii um pha chiang shii lububo è yao mua ro.
Bajobo ug pha ji
14 Gu è na shii hì pha jigi zey pha duiine, gu ne khthiie wuii ne riig pha luthong ro. 15 Jishii gu chiadun arone, isieng Hamangkhung-aphuii pha charch, ji ne izai pha sarong nongpho ro Hamangkhung-aphuii ro hò shii ne nyie khi-è-rek ne gethek chung ziig rek rai pha ji hì pha jigi è ìd ruii. 16 Khama Bajobo pha ug nane gethek ro giang shii ne hanyie jia de asnai mua phro:
ai ne tharohthamang rey ne dong khlei,
Ragung re-è rangsua rone doh yie,§ 3:16: Ragung re-è rangsua rone doh yie; dinne Chiih-è, Ragung è, rone doh yi pha ji ne izai.
chiih-è khliiethek è aishii doh.
Ai chiang shii ne soh duchoi shii yua,
Zab pha sohjambling è aishii migi rek,
chiih-è aishii ne hamangkhung hà noh dun.

- 1 Thimothi
- <
- 3
- >

3:2 3:2-7: Thd 1:6-9

*3:2 3:2: Ai ne yiy jia um bie chid; dinne Luang jia yiygey bie chid.

†3:11 3:11: Ithek ro yiythek; dinne Hò-amuii nongphothek.

‡3:12 3:12: Yiy jia um bie chid; dinne Luang jia yiygey bie chid.

§3:16 3:16: Ragung re-è rangsua rone doh yie; dinne Chiih-è, Ragung è, rone doh yi pha ji ne izai.

© 2023 TWFTW